Bittere twis oor geld vir Marno woed voortHelga Muller. (Foto: Verskaf) Die beskermingsbevel wat Helga Muller vroeër teen haar suster, Nadia Minnie, bekom het, is Vrydag in die Brakpan-landdroshof verleng. Die bevel verbied na verneem word albei vroue om bewerings oor mekaar op openbare platforms te maak. Dit verbied Minnie ook om haar suster “verbaal en emosioneel te misbruik”. ŉ Herrie woed nadat Minnie vroeër aangevoer het dat van die geld wat weldoeners vir Muller se seuntjie Marno geskenk het, glo wanbestee is. Die vyfjarige Marno was byna ŉ maand lank in die hospitaal nadat die toutjies van sy baadjie aan die glyplank by sy kleuterskool vasgehaak en die baadjie hom gewurg het. Dokters het aanvanklik gewaarsku dat Marno dalk breinskade sal hê, maar hy het merkwaardig herstel. Die gebeure het mense aangegryp en talle weldoeners het ingespring en geld geskenk om vir Marno se versorging en rehabilitasie te help betaal. Muller se beweerde wanbesteding van die geld wat weldoeners geskenk het, het haar nou egter die gramskap van baie mense op die hals gehaal. Sy het Mike Bolhuis se span by Specialised Security Services gevra om die bewerings te ondersoek en só haar onskuld te bewys. Spesialisondersoeker Odette van Staden het egter bevind dit was “dadelik duidelik dat Helga Muller nie die geld gebruik het vir dít waarvoor dit bedoel was nie”. Ondersoekers het op 14 Julie met Muller vergader en sy was veronderstel om onder meer ŉ volledige rekonsiliasiestaat van al die geld wat sy ontvang het – en dit wat reeds bestee is – te verskaf. Sy moes ook alle administratiewe dokumente voorlê. Van Staden sê dit is nie gedoen nie en al wat die span gekry het, was ŉ bankstaat vir Junie en ŉ “paar kwitansies”. “Die bewyse van betaling was min en onvoldoende.” Die ondersoekspan het ook gevra vir Marno se volledige mediese rekords van voor en ná die voorval en bankstate van drie rekeninge waarin geld glo inbetaal is. Hulle het vasgestel dat R42 000 tussen 19 Junie en 14 Julie bestee is, maar met geen aanduiding van waarop nie. Daar was ook geen dokumentasie daarvoor nie. “Ons het feitelike bewyse dat sommige skenkings wanbestee is,” lui die ondersoekspan se bevindings voorts. Die ondersoek het ook bevind: Luidens die verslag het Muller erken dat sommige hiervan wel die geval is, maar sy het dit probeer verduidelik deur aan te voer dat “alle aankope in die beste belang van die kind gedoen is”. Marno Muller (5) by sy ma, Helga. (Foto: Mariska Nanni / Maroela Media) Die ondersoekspan het ook bevind: “Mev. Muller het die voorval by die skool gebruik om lede van die publiek se simpatie te wen en persoonlik te baat deur haar kind en die vrygewigheid van mense te misbruik.” Volgens die ondersoekspan lyk dit of Marno gesond is en of daar geen newe-effekte ná die voorval agtergebly het nie. Outisme is voor die voorval al by Marno gediagnoseer. “Marno Muller lyk of hy goed vaar en gesond is. Daar is geen mediese briewe of aanbevelings wat mev. Muller kan voorsien, wat bykomende terapie of toetse noodsaak nie.” Van Staden sê Muller het boonop nie haar volle en volledige samewerking aan die ondersoek gegee nie. Een van die bewerings wat die afgelope ruk teen Muller gemaak is, is dat sy in ŉ onderhoud aangevoer het Marno dra doeke en moet weer leer loop, terwyl ŉ video van die seuntjie in ŉ restaurant wys hoe hy normaal baljaar. Die skarefinansieringsinisiatief wat op die been gebring is om geld vir Marno se behandeling in te samel, is glo op R89 000 afgesluit. Minnie het by navraag gesê weens die hofbevel kan sy nie kommentaar lewer nie. Die bevel teen haar is tot September verleng, wanneer sy die hof sal vra dat dit opgehef word. Ook Muller wou weens die regstappe nie veel kommentaar lewer nie. Sy het bevestig dat die bevel verleng is en het positief geklink te midde van die herrie wat die afgelope ruk gewoed het. Volgens haar gaan dit in hierdie stadium fisiek goed met Marno, hoewel hy emosioneel nog baie sukkel.